Junie | 2019 | Net nog 'n paar gedagtes
Monthly Archives: Junie 2019
Wag nog ‘n bietjie…
Posted on Junie 17, 2019 by Maree Clarkson
Ek het nog nie ‘n nuwe tuin nie…
Dit is nou 18 maande sedert ons uit Gauteng Natal toe verhuis het waar ons tydelik by my dogter in Ballito woon (totdat ons kan besluit of ons hier wil posvat of nie) en ek het tot dusver nog nie veel met my hande in die aarde gevroetel nie, behalwe om ‘n paar steggies vetplante te leen, steel en persent te kry nie. Potjies kan ek darem saam met my vat wanneer ons trek (hopelik binnekort!), aangesien ons tog besluit het om ons hier op hierdie pragtige Noordkus te vestig.
‘n ry Koorsbome met ons straat af – Fever Tree (Vachellia xanthophloea)
En alles is vreemd vir my – die voëls, die plante, die blomme en die bome-sonder-name. Tog herken ek baie bekendes wat ek al telkemale in my Gauteng-tuin probeer groei het, sonder sukses, soos die Koorsboom (Fever tree), Strelitzia nicolai en Strelitzia reginae en die Natal fig (Ficus natalensis). Van gras is daar geen sprake hier nie – die grasperke is kol-kol kalerig en glad nie weelderig soos Gauteng se kikuyu gras nie, wat hier heeltemal verbode is, want omtrent alles wat hier groei of geplant word is inheems.
Nou wat doen ek dan heeldag, hoor ek jou vra? Soggens word ek gegroet deur ‘n pragtige uitsig oor die see. Na ek gebad en aangetrek het, is dit tyd vir ontbyt of middag-ete by een van die talle wonderlike restaurante hier in Ballito, ‘n paar nodige inkopies by Woollies of die Spar en dan terug huis toe.
Die koffie-winkel in ons plaaslike Spar
Op ‘n hittige somers-dag (en in die winter!) is dit heerlik om in of langs die swembad te ontspan en dan bietjie later binnenshuis by die lugverfrisser met ‘n spannende boek. Ek het by die biblioteek aangesluit en is vinnig besig om hulle Afrikaanse seksie heeltemal deur te lees!
Umhlali biblioteek in Salt Rock
‘n Gunsteling plekkie vir ‘n heerlike ete en iets koels om te drink is die Salt Rock Hotel met sy pragtige tuine en uitsig oor die see. Hier kan ek vir ure rondstap en na al die verskillende soorte plante kyk en navraag doen by die tuinier wat altyd daar êrens rond besig is.
En alhoewel die Bougainvilleas nie inheems aan ons land is nie, groei hierdie subtropiese plant hier by die kus in kleure van diep pers deur rooi deur oranje en salm pienk dat die stof so staan!
En so twee of drie maal ‘n week stap ek en my man op die strand of die promenade saam met ons hondjie Jacko
en ek kan vir ure op die rotse sit en kyk na die golwe en dolfyne wat verby baljaar. In November is dit ook Walvis-tyd dan is almal op die uitkyk vir hierdie wonderlike besoekers aan ons strande.
Rolbal by Umhlali Country Club is volgende op die spyskaart net sodra ons in ons nuwe plekkie ingetrek het. Ek weet eintlik nie hoekom ek wag nie, want noudat dit winter is, en heelwat koeler is, is dit die perfekte tyd om daarmee te begin. Ek moet bieg dat somer hier op die Noordkus vir my gans te warm is en ek bring dan baie tyd binne by die lugverfrisser deur!
Maar tot my ontsteltenis moet ek bieg dat ek in 18 maande nog nie weer aan ‘n verfkwas geraak het nie, nog nie weer iets geskilder het nie… My muse het heeltemal die hasepad gekies en my alleen en verlate agter gelaat. Maar dis net nog nog iets waarmee ek hoop om binnekort weer op dreef te kom…
Posted in gedagtes, tuin	Tagged 18 maande, ballito, ek het nog nie 'n nuwe tuin nie, flip flops, noordkus, suid afrika, wag 'n bietjie